和象之同孔寧極遊石橋且簡寧極
作者：韓維
朝代：宋

paragraphs: 春風杖藜客，同到石橋邊。
引袖披雲木，携樽俯澗泉。
巖花聊採摘，野器不雕鎸。
俯仰元和內，熙恬太古前。
草心柔可綰，蒲葉密于編。
澗麀來窺坐，沙鷗不改眠。
濛濛桃李雨，冪冪薜蘿烟。
舞類雩祠日，吟非楚澤年。
魚跳聞急管，鳥語似幺弦。
紫翠羞薇蕨，清香襲蕙荃。
亂流時揭厲，微逕巧縈穿。
德義心誠服，山林性所便。
敢令然諾負，直以事爲牽。
圯下履終跪，溱邊裳且褰。
春醪可益釀，况有帛戔戔。